Жасалма тери

Жасалма тери - чыныгы териге окшоштуруп иштеп чыгарылган текстиль буюму. 

Жасалма тери негизден жана түктөн турат. Негиз катары ар түрдүү кездеме, түк чыгаруучу материал катары ар турдуу ичке жип же полиамид, полиэфирден жасалган вискоза жана ацетат жиптери колдонулат. 

Узун түктү Жасалма тери үчүн полиакрилонитриль буласынан ийрилген жип пайдаланылат. Жасалма тери кездемелик, сокмо жана желимделме ыкмалары менен даярдалат. Кездемелик жол менен даярдалган Жасалма тери түк чыгаргыч, негиздик жана эриш жиптеринен турат. Сокмо ыкмасы менен иштеп чыгарган теринин түгү айлантып токуучу машинада даярдалат. Желимделме ыкмасында Жасалма теринин негизи жана түгү айрым-айрым иштелип, анан бири бирине желимдеп жабыштырылат. Желимделме ыкмасы менен жасалма керпа (каракул) жасалат. 

Даярдалган Жасалма тери акырында таралып, боёлуп, жылуулук менен иштетилет. Ал кийим, баш кийим, кооздоочу материал ж. б. катары кеңири колдонулат.

 Колдонулган адабияттар 
Кыргыз Совет Энциклопедиясы. Башкы редактор Б. О. Орузбаев. -Фрунзе: Кыргыз Совет Энциклопедиясынын башкы редакциясы, 1977. Том 2. В - Иридий. -672 б.
Категория:Буюмдар